Je motsapa kaꞌi soꞌu kaꞌikat tia sünain eein Jesús yaa suluꞌu tü anuakat,
—Anashii woꞌunüle waneemüin saꞌata tü palaakat —nümakalaka Jesús namüin na nikirajüinkana.
Oꞌotooshii na nikirajüinkana Jesús suluꞌu tü anuakat eere nia joyotüin napüla süpüla oꞌunaa suluꞌu tü anuakat suulia tü wattakat saalin wayuu.
Oꞌunüsü wane anuairua nüchiirua.
Je sümaꞌinruꞌu waraittüin tü anuakat shirokupünaa tü palaakat natüma na nikirajüinkana,
anta müsia joo wane wawai nanainmüin sünain shiꞌyotüin palaa suluꞌumüin tü anuakat.
Otta müshia Jesús,
atunküshi shiinaluꞌu tü anuakat saaꞌu wane ekiipalaa.
Narütkaakalaka na nikirajüinkana nünainmüin:
—Ekirajüikalee,
püchijiraa maala.
Ouktüshii taa waya.
¿Jamüshi nnojoikaꞌa pükaaliijayaain waya suulia wüinsirajüin?
—namakalaka nümüin.
Nüshaꞌwalaakalaka Jesús sünain nüchiajaain tü wawaikat:
—Jimata pia —nümakalaka sümüin.
Ejimalaa müsia joo tia sütüma nünüiki.
Nümakalaka Jesús namüin na nikirajüinkana:
—¿Jamüshii mmotkaꞌa jia?
¿Jamüshii nnojoliikaꞌa jünoujüin paala sünain toꞌtteꞌerüinjanain jia suulia tü wawaikat?
—nümakalaka namüin.
Ponokalaka maꞌi naaꞌin na nikirajüinkana sünain namüin:
—¿Jaraikai wayuukai chii,
kacheꞌekai amüin wawai ooꞌulaka tü palaakat?